b'\n_START_ARTICLE_\nNavadni seno\xc5\xbeetnik\n_START_SECTION_\nOpis\n_START_PARAGRAPH_\nNavadni seno\xc5\xbeetnik meri preko kril med 40 in 52\xc2\xa0mm in ima zgornjo stran kril oran\xc5\xbeno rumene barve. Ob zunanjem robu zgornje strani kril ima ta vrsta \xc5\xa1irok \xc4\x8drn pas. Ta je pri samcih prekinjen z rumenimi \xc5\xbeilami, samice pa imajo na sredi tega pasu rumene lise. Na sredini sprednjega para kril je \xc4\x8drna pega, na sredini zadnjega para pa se nahaja svetla lisa v obliki \xc5\xa1tevilke osem. Obstaja tudi barvna oblika te vrste, pri kateri imajo samice zgornjo stran bledo rumene do zelenkasto bele barve, ta oblika pa se imenuje tip helice._NEWLINE_Metulji te vrste pri po\xc4\x8ditku nikoli ne razprejo kril.\n_START_SECTION_\nRaz\xc5\xa1irjenost\n_START_PARAGRAPH_\nTa vrsta metuljev je raz\xc5\xa1irjena po Severni Afriki, ju\xc5\xbeni Evropi, preko Tur\xc4\x8dije do Bli\xc5\xbenjega vzhoda. Poleti se pojavlja tudi v celinski Evropi, ob\xc4\x8dasno pa tudi v Skandinaviji. Raz\xc5\xa1irjen je tudi v Aziji, kjer ga na severu najdemo do Sibirije, na jugu pa do severnega dela Indije._NEWLINE_Navadni seno\xc5\xbeetnik je hiter letalec, ki se seli na velike razdalje. V Sloveniji ga je mo\xc4\x8d opaziti med aprilom in novembrom od morja do visokogorskih pa\xc5\xa1nikov. Najbolje se po\xc4\x8duti na toplih travnikih._NEWLINE_Ta vrsta se skozi leto pojavlja v ve\xc4\x8d generacijah, samice pa jaj\xc4\x8deca odlagajo na gostiteljske rastline posami\xc4\x8dno. Gosenice se hitro razvijajo in se lahko zabubijo \xc5\xbee po enem mesecu od izvalitve. Iz bube se lahko po dveh do treh tednih razvijejo odrasli metulji. V Sloveniji se gosenice prehranjujejo predvsem z listi rastlinskih vrst iz dru\xc5\xbeine metuljnic (Fabaceae), v glavnem iz rodov meteljka (Medicago), detelja (Trifolium), nokota (Lotus), \xc5\xa1marna detelja (Coronilla), ranjak (Anthyllis) in tur\xc5\xa1ka detelja (Onobrychis).'